夏晝
作者：章望之
朝代：宋

paragraphs: 一日常百刻，轉若車輪忙。
千日十萬刻，百年能幾長。
達人齊古今，一生甚微茫。
夏日豈爲永，而足以較量。
人世不足惜，行善乃自彰。
無及閑暇時，般樂爲淫荒。
夷齊餓人者，顔閔非公王。
其人品孰亞，周氏與虞唐。
亦用仁義積，豈今身未亡。
富貴無可恃，莫與公道强。
夜思晝以力，四序皆流光。
示君夏晝誦，惕惕其自傷。